**AS Eesti Liinirongid nõukogu aruanne**

**2023. aasta majandusaasta aruande juurde**

**AKTSIASELTS:** AS Eesti Liinirongid, registrikood 10520953

**ASUKOHT:** Vabaduse pst 176, Tallinn, Eesti Vabariik

**AINUAKTSIONÄR:** Eesti Vabariik**,** keda esindab osalust valitseva ministrina majandus- ja taristuminister

**AKTSIAKAPITAL:** 671 080 EUR

**AKTSIATE ARV:** 67 108 aktsiat

**I ÜLEVAADE MAJANDUSAASTA TEGEVUSTEST**

AS Eesti Liinirongid (edaspidi ka Aktsiaselts) on 100% riigile kuuluv aktsiaselts, kes korraldab Eestis reisirongiliiklust Elroni kaubamärgi alt. AS-i Eesti Liinirongid põhitegevusalaks on reisijateveo korraldamine raudteel ning reisijateveo teenust osutab aktsiaselts 2017. aastal riigiga sõlmitud avaliku teenindamise lepingu alusel, mis kehtib perioodil 2018-2022. Novembris 2021 sõlmis Aktsiaselts riigiga uue raudtee reisijateveo avaliku teenindamise lepingu perioodiks 2023-2032.

2023 ELRON PÄHKLIKOORES

Bilanssimaht 215,0 mln €

Omakapital 132,2 mln €

Äritulud kokku 59,5 mln €

Sh.omatulu 21,8 mln € / 36%

Sh.Sihtfinantseering tegevuseks 32,4 mln €

Sh.Sihtfinantseering põhivara soetuseks 5,0 mln €

Piletitulu reisija kohta 2,79 €

Kogukulu reisija kohta 8,05€

Energiakulu reisijakilomeetri kohta 184 kWh

EbitDA 6,2 mln €

Kulum 6,7 mln €

Ärikasum/kahjum -0,5 mln €

Korrigeeritud puhaskasum/kahjum 0,4 mln €

Rongid ( DMU+EMU ) 20 + 18 = 38

Elroni liinivõrgu kogupikkus 729 km

Sh. EVR taristu ( 53 jaama ) 582 km

Sh.elektrifitseeritud 225 km

Sh. Edeleraudtee taristu ( 9 jaama ) 147 km

Reisijate arv 7,8 mln

Läbitud rongikilomeetrid 5,8 mln km

Liiklusgraafiku täitmine 98,77%

Rongide töökindlus EMU 99,9%

Rongide töökindlus DMU 99,6%

Töötajate arv aasta lõpuks 346

Juhtimis- ja kontrollisüsteem

Aktsiaseltsi juhtimisel rakendab juhatus Hea Ühingujuhtimise Tava, arvestades riigivaraseadusest tulenevate erisustega. Tagatud on Aktsiaseltsi tegevusega seotud õigusaktide järgimine, nõuetekohane riskijuhtimine, isikute võrdne kohtlemine, finantsaruandlus ja teabe avalikustamine. Juhatuse ja nõukogu liikmed lähtuvad oma tegevuses Aktsiaseltsi huvidest, tagades õigusaktides ja sisekorraeeskirjades sätestatud nõuete täitmise.

Aktsiaseltsis toimib mitmeastmeline kontrollisüsteem, mis on piisav tagamaks võimalike kõrvalekallete õigeaegset tuvastamist. Lisaks majandusaasta aruande kontrollimisele seadusega ettenähtud viisil (välisaudit) toimib Aktsiaseltsis ka sisekontrollisüsteem.

Sisekontrollisüsteemi komponentideks on muuhulgas:

* Põhikiri
* Sisekorraeeskiri
* Raamatupidamise sise-eeskiri
* Auditikomitee töökord
* Siseauditi põhimäärus
* Töötajate ametijuhendid
* Huvide konflikti vältimise juhend

Aktsiaseltsis on moodustatud auditikomitee, kes tegutseb vastavalt oma töökorrale. Nõukogu kinnitab auditikomitee ettepanekul igaks kalendriaastaks siseauditite kava ning siseauditite tulemused ja parendusettepanekud raporteeritakse auditikomiteele ja nõukogule. Siseaudiitori teenust osutab aktsiaseltsile riigihanke tulemusel sõlmitud lepingu alusel KPMG Baltics OÜ.

**II JUHTORGANITE KOOSSEIS, TEGEVUS, TASUSTAMINE**

AS Eesti Liinirongid nõukogu on koostöös osaluse valitsejaga ning juhatusega Aktsiaseltsi tegevust korraldanud ja juhtinud ning selle üle järelevalvet teostanud lähtudes põhikirjast, äriseadustikust ja muudest nõukogu tegevust reguleerivate õigusaktide nõuetest. Nõukogu hinnangul ja parima teadmise kohaselt täidavad nii juhatus kui nõukogu korrektselt neile seaduse ja põhikirjaga antud ülesandeid ning tegutsevad ülesandeid täites Aktsiaseltsi huve järgides.

Lähtudes väljakujunenud töökorraldusest teevad juhatus ja nõukogu tihedat koostööd ning juhatus informeerib ja kaasab nõukogu Aktsiaseltsi tegevuse seisukohalt oluliste küsimuste lahendamisse.

JUHATUS

Põhikirja kohaselt on juhatusel üks kuni kolm liiget, kes valitakse nõukogu poolt viieks aastaks. Juhatuse esimehe määrab nõukogu. 2023. aastal oli AS-i Eesti Liinirongid juhatuse esimeheks Lauri Betlem ja juhatuse liikmeks Riho Seppar ( kuni 31.03.2023 ).

Seoses juhatuse liikme Riho Seppari ametilepingu korralise lõppemisega 31.03.2023 otsustas nõukogu detsembris 2022 viia läbi avalik konkurss ja sihtotsing juhatuse uue liikme leidmiseks ning valida värbamisprotsessi läbiviijaks Fontes PMP OÜ.

Uueks juhatuse liikmeks valiti ja nimetati 2023 alguses Märt Ehrenpreis, kelle volitused algasid 24.04.2023.

Juhatuse liikmetele 2023. aastal makstud brutotasud (EUR):

|  |  |  |  |  |
| --- | --- | --- | --- | --- |
| **Nimi**  | **Lauri Betlem** | **Riho Seppar** | **Märt Ehrenpreis** | **Kokku** |
| Periood | 01.01-31.12.23 | 01.01-31.03.23 | 24.04-31.12.23 |  |
| Juhatuse liikme tasu | 100 500.00 | 29 979.41 | 54 988,79 | 185 468.20 |
| Tulemustasu 2022. a eest |   21 376.00 | 15 660.00 |  | 37 036.00 |
| **Kokku (EUR)** | **121 876.00** | **45 639.41** | **54 988,79** | **222 504.20** |
|  |  |  |  |  |

Arvestades Aktsiaseltsi 2022. aasta üldiste eesmärkide täitmist ja head tööd keerulistes piirangutega majandustingimustes, otsustas nõukogu aprillis 2023 määrata 2022 aasta eest juhatuse esimehele tulemustasu 90% kolme keskmise kuutasu suuruses summas ning juhatuse liikmele tulemustasu 90% kolme keskmise kuutasu suuruses summas.

Aktsiaseltsi 2023. aasta on kujunenud edukamaks ning hoolimata tööjõu- ja muude kulude kasvust on juhatuse tulemuskaardil kajastatud Aktsiaseltsi nii mõõdetavad kui ka tegevuspõhised tulemuseesmärgid valdavas osas täidetud. Nõukogu hindab juhatuse tegevuse 2023. aastal heaks.

NÕUKOGU

Põhikirja kohaselt on nõukogul kolm kuni kuus liiget, kes valitakse üldkoosoleku poolt kuni viieks aastaks. 2023. aasta alguse seisuga olid nõukogu liikmeteks Andres Allikmäe (esimees), Hindrek Allvee ja Kalle Viks (kõik volituste lõpptähtajaga 21.05.2023), Andres Uusoja (volituste lõpptähtajaga 13.07.2025). Volituste lõppemisel Hindrek Allveel ja Kalle Viksil, nimetati uuteks nõukogu liikmeteks Regina Raukas ja Janno Luurmees ( kolmeks aastaks ). Järgnevaks kolmeks aastaks ( 6 kuud + 30 kuud ) pikendati kahe astmeliselt nõukogu esimehe Andres Allikmäe volitusi.

Seoses AS Eesti Liinirongid omanikupoolse valitsemise siirdumisega Majandus- ja Kommunikatsiooniministeeriumist Regionaal- ja Põllumajandusministeeriumisse, kutsuti tagasi Regina Raukas ja nimetati uueks nõukogu liikmeks Heddy Klasen (kolmeks aastaks). 2023 lõpu seisuga olid AS Eesti Liinirongid nõukogu liikmeteks Andres Allikmäe (esimees) ja liikmed Andres Uusoja, Heddy Klasen ja Janno Luurmees.

Nõukogu liikmed osalevad aktiivselt kõigil koosolekutel, panustavad Aktsiaseltsi juhtimisse ning avatud ja otsekohene suhtlus nii omavahel kui juhatusega võimaldab kiiret otsustamist vajavate küsimuste lahendamist sujuvalt ja konstruktiivselt. Nõukogu liikmed tegelevad avatud teemadega ja on haaratud ettevõtte infovälja ka koosolekute vahelisel ajal. Nõukogu koosseis on laiapõhjaline, kaasatud on nii era- kui avaliku sektori esindajad ning erinevad kompetentsid. Nõukogu esimees osaleb aktiivselt ka igapäevaselt, toetades juhatust olulistes teemades nõukogu koosolekute vahelisel perioodil.

Kokku toimus 2023. aastal 7 nõukogu koosolekut ning lisaks võeti 1 otsus vastu kirjalikus menetluses koosolekut kokku kutsumata. Nõukogu koosolekutel annab juhatus regulaarselt ülevaate Aktsiaseltsi müügi- ja majandustulemustest, mis võimaldab Aktsiaseltsi nõukogul olla pidevalt kursis Aktsiaseltsi tulemustega ning vajadusel operatiivselt otsuseid vastu võtta.

Nõukogu käsitles 2023. aastal toimunud koosolekutel järgmisi olulisemaid teemasid:

* Aktsiaseltsi 2030 strateegia arutelu ja strateegiadokumendi uuendamine;
* Aktsiaseltsi 2022. aasta majandusaasta aruande ja nõukogu 2022. a tegevuse ülevaate heaks kiitmine ja esitamine üldkoosolekule;
* Perioodilised ülevaated müügi- ja finantstulemustest;
* Auditi komitee regulaarne kuulamine;
* Finantsplaani kinnitamine aastateks 2024-2027, sisendiks RES-i;
* Auditi komitee liikmete volituste pikendamine ( Marko Roots ) ja Auditi komitee Töökorralduse muutmine 4-nda liikme lisamiseks ja tema nimetamine ( Andres Uusoja );
* Siseauditi 2023 tööplaani kinnitamine;
* Siseauditi 2024. a riskipõhise tööplaani kinnitamine ( KPMG Baltics );
* Ülevaated kollektiivlepingu läbirääkimistest ametiühinguga;
* Organisatsiooni arendamine ja uute rekruteeritud võtmeisikutega kohtumine;
* Ülevaated kahesüsteemsete elektrirongide ( Skoda Vagonka ) hanke hetkeseisust;
* Ülevaated uue hooldusdepoo rajamise projekti hetkeseisust Soodevahesse;
* Tallinna ringraudtee rajamise hetkeseisust;
* Ülevaade EVR rekonstrueerimistööde hetkeseisust:
* Leedu/Läti initsiatiivist Balti reisirongiliikluse arendamisel;
* Juhatuse liikme vabastamine ( Riho Seppar );
* Uue juhatuse konkurssi läbiviimisest ja uue juhatuse liikme nimetamine ( Märt Ehrenpreis );
* Koostöö erinevate partnerite ja sidusrühmadega;
* Juhatuse liikmetele 2022. aasta eest tulemustasu määramine;
* Juhatuse 2023. a motivatsioonisüsteemi kinnitamine;
* Aktsiaseltsi 2024. aasta eelarve kinnitamine;
* IT võimekuse arendamine ja protsesside digitaliseerimine, RLH ( Rongiliiklushaldus ) tarkvara hanke seisust;
* Küberrünnaku tagajärgede likvideerimise kokkuvõte ja teenuse pakkuja ( Ridango ) kuulamine;
* Ülevaated riski- ja ohutusjuhtimise tegevustest;
* Ropka õnnetuse uurimise kokkuvõte;
* EVR-i taristu signalisatsiooni tõrgete uurimise kokkuvõtte ärakuulamine;
* Tartu – Riia Rongiliikluse projekti arutamine ja tegevuskava kooskõlastamine;
* Aktsiaseltsi maineuuringu ja töötajate rahulolu-uuringu tulemuste ülevaated;

Hääletamist vajavates küsimustes jõudis nõukogu otsusele konsensuse alusel ja üksmeeles.

Nõukogu liikmetele 2023. aastal makstud brutotasud:

| **Nimi** | **Tasu liik** | **Summa (EUR)** | **Periood** |
| --- | --- | --- | --- |
| Andres Allikmäe | nõukogu esimehe tasu | 12 000.00 | 01.01-31.12.23 |
| Hindrek Allvee | nõukogu liikme tasu | 2 340.91 | 01.01-22.05.23 |
| Regina Raukas | nõukogu liikme tasu | 2 363.64 | 22.05-11.10.23 |
| Andres Uusoja | nõukogu liikme tasu | 6 000.00 | 01.01-31.12.23 |
| Kalle Viks | nõukogu liikme tasu | 2 340.91 | 01.01-22.05.23 |
| Heddy Klasen | nõukogu liikme tasu | 1 340.91 | 11.10-31.12.23 |
| Janno Luurmees | nõukogu liikme tasu | 3 681.82 | 22.05-31.12.23 |
| **Kokku** |  | **30 068.19** |  |

Nõukogu liikmete osalemine 2023. aastal toimunud koosolekutel ja hääletustel:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Toimumise kuupäev** | **Nõukogu koosolek** | **Andres Allikmäe** | **Heddy Klasen** | **Janno Luurmees** | **Regina Raukas** | **Hindrek Allvee** | **Kalle Viks** | **Andres Uusoja** |
| 01.02.2023 | 175 | jah | - | - | - | jah | jah | jah |
| 28.02.2023 |  176\* | jah | - | - | - | jah | jah | jah |
| 05.04.2023 | 177 | jah | - | - | - | jah | jah | jah |
| 31.05.2023 | 178 | jah | - | jah | jah | - | - | - |
| 21.06.2023 | 179 | jah | - | jah | jah | - | - | jah |
| 30.08.2023 | 180 | jah | - | jah | jah | - | - | jah |
| 01.11.2023 | 181 | jah | jah | jah | - | - | - | - |
| 21.12.2023 | 182 | jah | jah | jah | - | - | - | jah |

\* otsuse vastuvõtmine koosolekut kokku kutsumata

**AUDITIKOMITEE**

Aktsiaseltsi nõukogu on moodustanud auditikomitee, mille eesmärgiks on nõukogu nõustamine järelevalve teostamisega seotud küsimustes, sealhulgas raamatupidamise korraldamise, audiitorkontrolli, sisekontrollisüsteemi toimimise, riskijuhtimise ja tegevuse seaduslikkuse monitooringu osas, samuti eelarve koostamise ja majandusaasta aruande kinnitamise osas. Komitee kooseis kasvas nõukogu 01.11.2023 otsusega nelja liikmeliseks. Kuna tekkis olukord, kus nõukogu ei olnud esindatud oma liikmega auditi komitees, siis nimetati 01.11.2023 auditi komitee neljandaks liikmeks nõukogu liige Andres Uusoja, volitustega 3-ks aastaks. 31.05.2023 pikendas nõukogu oma otsusega ka audti komitee liikme Marko Rootsi volitusi järgmiseks kolmeks aastaks.

2023. aastal olid auditikomitee liikmeteks Kalle Viks (esimees), Marko Roots ja Piret Kustasson-Seilmaa ning novembris lisandunud Andres Uusoja.

Auditikomitee liikmetele 2023. aastal makstud brutotasud:

| **Nimi** | **Tasu liik** | **Summa (EUR)** | **Periood** |
| --- | --- | --- | --- |
| Kalle Viks | auditikomitee esimehe tasu | 875 | 01.01.2023-31.12.2023 |
| Piret Kustasson | auditikomitee liikme tasu | 1 000 | 01.01.2023-31.12.2023 |
| Marko Roots | auditikomitee liikme tasu | 1 000 | 01.01.2023-31.12.2023 |
| Andres Uusoja | auditikomitee liikme tasu | 125 | 01.11.2023-31.12.2023 |
| **Kokku** |  | **3 000** |  |

Aasta jooksul toimus 4 auditikomitee koosolekut.

Koosolekutel ja otsuste vastuvõtmisel osalesid kõik auditikomitee liikmed. Auditikomitee koosolekutel osalesid regulaarselt juhatuse liikmed ja siseaudiitor (KPMG Baltics OÜ) ning vastavalt koosolekutel käsitletud teemadele ka finantsaudiitor (AS PricewaterhouseCoopers), ohutusjuht, finantsjuht ja teiste struktuuriüksuste juhid. Auditikomitee liikmetele anti ülevaateid äriühingus läbiviidud siseauditite ja finantsauditi tulemustest ning kavandatud ja ellu viidud parendustegevustest.

Auditikomitee on kokku leppinud üldise töökorralduse, mille kohaselt vaadatakse regulaarselt igal kevadel üle äriühingu majandusaasta aruanne ja audiitori järeldusotsus, suvel toimub riskihindamise tulemuste ja maandusmeetmete arutelu, sügisel auditikomitee tööplaani ja siseauditi kava arutelu ning talvel vaheauditi tulemuste ja äriühingu järgmise aasta eelarve ülevaatus. Kaks korda aastas vaadatakse üle ohutusjuhtimise ja riskijuhtimise tegevuskava täitmine.

Auditikomitee 2023. aasta tegevusplaan kinnitati auditikomitee 07.12.2022 toimunud koosolekul ning see on täidetud. Olulisemateks auditikomitee koosolekutel käsitletud teemadeks olid:

* Finantsarvestuse, -juhtimise ja -auditi valdkonnas:
	+ Äriühingu 2022 majandusaasta aruanne ning finantsaudiitori (PwC) lõpparuanne ja tähelepanekud;
	+ Finantsaudiitori (PwC) 2023. aasta vaheauditi aruanne ja tähelepanekud;
* Riskijuhtimise valdkonnas:
	+ Ohutusjuhtimise tegevuskava ja selle täitmine, operatiivkontrollide tulemused ja ohutusnäitajad;
	+ Riskijuhtimise tegevuskava ja selle täitmine;
	+ Riskihindamise tulemused ja riskide maandusmeetmed;
* Siseauditi valdkonnas:
	+ Siseaudiitori (KPMG) riskipõhine tööplaan ja selle täitmise ülevaade, siseauditi lõppenud töövõttude olulisemad tähelepanekud ning järeltegevuste seire.

Lisaks tutvus auditikomitee Majandus- ja Kommunikatsiooniministeeriumi siseauditi osakonna poolt läbi viidud siseauditi „Avaliku reisijateveo toetus raudteel“ aruandega ning võttis selle teadmiseks.

**Siseauditi alase tegevuse lühikokkuvõte**

Siseaudit on sõltumatu, objektiivne kinnitus- ja nõustamistegevus, mille eesmärk on lisada väärtust ja parandada organisatsiooni tegevust, samuti anda objektiivset tagasisidet kokkulepitud juhtimis- ja kontrollisüsteemide tegeliku toimimise kohta.

AS-ile Eesti Liinirongid osutab riigihanke tulemusel ning nõukogu 10.11.2021 otsuse alusel aastatel 2022-2024 siseaudiitori teenust KPMG Baltics OÜ. Poolte kokkuleppel võib lepingut pikendada samadel tingimustel veel üheks üheaastaseks perioodiks.

Nõukogu poolt kinnitatud siseauditi tööplaani alusel viidi 2023. aasta jooksul läbi kolm kindlust andvat töövõttu ja üks nõuandev töö:

* Personalijuhtimise siseaudit
* Klienditeeninduse siseaudit
* Juhtimissüsteemi siseaudit kooskõla hindamiseks ISO 9001 nõuetega
* Toimepidevuse riskianalüüsi, plaani ja taastekavade nõuandev töö

Siseaudiitorid on seisukohal, et AS Eesti Liinirongid juhtimis- ja kontrollisüsteem auditeeritud valdkondades toimib, kuid vaja on teha mõningaid täiendusi. Antud informatsioon on tehtud kättesaadavaks ka nõukogule ja juhatusele. Auditite läbiviimisel on siseaudiitorid järginud IIA rahvusvahelisi siseauditi standardeid ja eetikakoodeksit.

**Hinnangud**

Auditikomitee on oma tegevuses juhindunud audiitortegevuse seadusest ning selle alamaktidest. Auditikomitee tegevusele ei ole seatud mingeid piiranguid ja AS Eesti Liinirongid esindajad on kogu vajaliku ja soovitud informatsiooni meile kättesaadavaks teinud. Töö tulemusena kujunenud seisukohtadest ja nendega seotud ettepanekutest oleme jooksvalt teavitanud juhatust ja vajadusel nõukogu.

Auditikomiteele teadaolevalt on rahandusinformatsiooni töötlemisega kaasnevate riskide maandamiseks rakendatud kontrolle, mis aruande koostamise hetkel on piisavad oluliste riskide realiseerumise ärahoidmiseks. Siseauditite ning finantsauditi teostamisega on audititega määratud ulatuses testitud nende toimimist ja auditikomiteele esitatud informatsiooni alusel teadaolevalt olulisi puudusi tuvastatud ei ole.

Riskijuhtimise ja sisekontrollisüsteemi raamistik on äriühingus olemas ning auditikomitee hinnangul toimiv. Välise siseauditi piiratud ressurssi tõttu ei ole olnud võimalik kontrollida kõikide sisekontrollimehhanismide toimivust ega auditikomiteele selles osas piisavat kindlust anda. Lähtudes senise tegevuse ulatusest ja esitatud informatsioonist leiab auditikomitee, et äriühingu tegevus riskijuhtimise ja sisekontrollisüsteemi arendamisel on 2023. aastal olnud piisav.

Siseauditi funktsioon on korraldatud nõuetekohaselt ja välise teenusepakkuja abil, auditikomitee käsitleb siseauditi töövõttude tulemusi ja jälgib regulaarselt siseauditi raportites sisaldunud soovituste rakendamist.

Finantsauditi ehk konsolideeritud raamatupidamise aastaaruande audiitorkontrolli protsess on korraldatud nõuetekohaselt. Auditikomitee jälgib finantsauditi tulemusi ja tehtud tähelepanekute rakendamist. Hanke tulemusel valitud audiitorettevõtja (AS PricewaterhouseCoopers) ning teda esindav vandeaudiitor on sõltumatu ning auditikomitee parima teadmise kohaselt vastab nende tegevus finantsauditi läbiviimisel seaduse nõuetele.

Auditikomitee hinnangul on audiitorkontrolli protsessi toimimine tagatud koostöös juhatuse ja finantsarvestuse eest vastutavate töötajatega. Auditikomiteele teadaolevalt on finantsauditi teostajale tehtud kättesaadavaks kogu hinnangute kujundamiseks vajalik informatsioon. Finantsauditi teostaja on osalenud auditikomitee koosolekul ja tutvustanud finantsauditi tulemusi ning juhatuse osavõtul selgitanud tekkinud tähelepanekute sisu, mõju ja antud soovitusi. Lähtudes esitatud informatsioonist leiab auditikomitee, et nii äriühingu juhatus kui ka finantsauditi teostaja on vajalikul tasemel kaasa aidanud ja taganud aastaaruande korrektse koostamise ja selle üle vajaliku audiitorkontrolli teostamise, mis annab auditikomiteele kindlust, et audiitorkontroll on piisav ja usaldusväärse iseloomuga.

Auditikomitee liikmete osalemine 2023. aastal toimunud koosolekutel:

|  |  |  |  |  |  |
| --- | --- | --- | --- | --- | --- |
| **Toimumise kuupäev** | **Auditikomitee koosolek** | **Kalle** **Viks** | **Marko Roots** | **Piret Kustasson** | **Andres Uusoja** |
| 15.02.2023 | 67 | jah | jah | jah | - |
| 28.03.2023 | 68 | jah | jah | jah | - |
| 09.08.2023 | 69 | jah | jah | jah | - |
| 08.11.2023 | 70 | jah | jah | jah | jah |

Aastatel 2022-2024 osutab riigihanke tulemusel ning nõukogu 10.11.2021 otsuse alusel Aktsiaseltsile siseaudiitori teenust KPMG Baltics OÜ. Poolte kokkuleppel võib lepingut pikendada samadel tingimustel veel üheks üheaastaseks perioodiks.

Aasta jooksul viisid siseaudiitorid läbi neli kindlust andvat töövõttu:

* Aidata Elroni sõltumatu nõuandja rollis koostada Elroni toimepidevuse

riskianalüüsi ja taasteplaane, lähtudes Business Continuity Institute „Good

Practice Guidelines“’i soovitustest ning hädaolukorra seaduse ja selle

rakendusaktide nõuetest

* Anda hinnang motiveerimise, arendamise, teadmusjuhtimise ja koolitamise

 protsesside vastavusele sisemiste regulatsioonide nõuetele ning kooskõlale

 hea praktikaga.

* Anda hinnang klienditeeninduse (sh kliendipöördumiste käsitlemise)

vastavusele sisemiste regulatsioonide nõuetele ning sellele, kuidas

klienditeeninduse korraldus toetab Elroni eesmärkide saavutamist.

* Anda hinnang, kas Elroni juhtimissüsteemi kirjeldus ning seda toetav

dokumentatsioon on kooskõlas ISO 9001 kvaliteedijuhtimisstandardis toodud

olulisemate nõuetega.

Auditikomitee on seisukohal, et Aktsiaseltsi kontrollikeskkond toimib, kuid vajab mõningaid täiendusi. Läbiviidud ja auditikomiteele esitatud finants- ja siseauditite ning muude kontrolltegevuste tulemustest lähtuvalt ei ole auditikomiteele teada ühtegi niivõrd kriitilist asjaolu, mis ohustaks sisekontrollisüsteemi mõjusust, majandustegevuse jätkuvust või põhjustaks mõne protsessi ja/või funktsiooni toimimise katkemise ja/või võiks avaldada olulist mõju Aktsiaseltsi majandusaasta aruandele.

**III ÜLEVAADE OMANIKU OOTUSTEGA KEHTESTATUD EESMÄRKIDE TÄITMISEST**

**Strateegilised eesmärgid**

*AS Eesti Liinirongid omamise eesmärk on tagada kaasaegsetele tehnilistele normidele ja ohutusnõuetele vastav kvaliteetne avalik reisijateveo teenus avalikul raudteel. AS Eesti Liinirongid on äriühing, millel on avalikku huvi kandvad eesmärgid. Avalikku huvi kandvate eesmärkide täitmisel peab äriühing esmajärjekorras lähtuma riiklikust transpordiarengukavast. Arengukava perioodil on eesmärk pakkuda uuel kvaliteeditasemel reisijateveo teenust avalikul raudteetaristul. Kasutusele võetakse varasemast tihedam, reisijate vajadustel põhinev sõidugraafik, eesmärgiga vähendada suuremate keskuste vahelist aegruumilist vahemaad, pakkuda mugavat liikumisvõimalust, vähendades seeläbi autokasutuse osakaalu. Lisaks seab omanik aktsiaseltsile Eesti Liinirongid eesmärgiks toimida reisijateveo arengumootorina, võimaldades koondada sektorit hõlmav teadmine ning initsieerida uusi tehnoloogiaid ja äriideid.*

Strateegilised eesmärgid on täidetud. Aktsiaselts tagab kaasaegse, ohutu ja kvaliteetse avaliku reisijateveoteenuse maksimaalse kättesaadavuse avalikul raudteel. Lähtudes transpordi ja liikuvuse arengukavast ning olemasolevast veeremipargist pakub aktsiaselts optimaalseimat võimalikku sõidugraafikut ja maksimeerib piletitulu ja reisijate arvukust teenindatavatel liinidel.

Järgnevate aastate suurimad strateegilised eesmärgid on uute Skoda elektrirongide liinidele suunamine, uue kaasaegse depoo projekteerimine ja ehitamine Soodevahesse ning diiselrongide ümberehitamine sammhaaval aku energiaallikatele.

Kõige suuremaks väljakutseks on kindlasti rongireisijate aastase numbri kahekordistamine.

**Finantseesmärgid**

*Kasumlikkus*

*Kuna AS Eesti Liinirongid ei tegutse vabal turul (tegutseb riigiga sõlmitud avaliku teenindamise lepingu alusel) ja riigisisene avalik reisijatevedu raudteel ei ole Eesti tingimustes kasumlik tegevus (riik maksab iga-aastaselt avaliku liiniveo toetust), siis ootab riik omanikuna, et aktsiaselts tegutseks efektiivselt, ressursisäästlikult ja avaliku liiniveo tulud (piletitulu, avaliku liiniveo toetus ja muud tulud) ei oleks väiksemad kui avaliku liiniveo kulud.*

Aktsiaseltsi majanduslikud eesmärgid on täidetud. Põhitegevuse tulem on positiivne, Aktsiaselts jätkusuutlik, tugeva bilanssi ja omakapitaliga ning oma tegevuse kavandamisel juhindub Aktsiaselts tegevuse efektiivsuse tõstmise, piletitulu osakaalu suurendamise ja vajaliku riikliku dotatsiooni osakaalu vähendamise eesmärkidest.

*Konservatiivsus*

*Riigi kui omaniku ootus on, et kõik tema omanduses olevad äriühingud teostavad enda majandustegevust keskmisest madalamate riskidega ja konservatiivse kapitalistruktuuriga. Arvestades suure avaliku huviga, panustab lisaks äriühingu põhitegevuse rahavoogudest tehtavatele investeeringutele ka riik omapoolselt projektidesse, mis on seotud eeskätt reisijateveo kvaliteetse teenusega. Kõik plaanitavad investeeringud peavad olema põhjalikult läbi analüüsitud ning kaasnevad riskid tuvastatud ning arvesse võetud.* *Optimaalse omakapitali proportsiooni koguvaradest määrab Rahandusministeerium „Riigi osalusega äriühingute, sihtasutuste ja mittetulundusühingute koondaruandes“, millest äriühing finantsplaanide koostamisel peab lähtuma.*

Konservatiivsuse eesmärk on täidetud. Rahandusministeerium on hinnanud AS-i Eesti Liinirongid omakapitali optimaalseks osakaaluks 60-65%. 2023. aasta lõpu seisuga moodustas omakapital 61,5% bilansimahust. Kõiki kavandatavaid investeeringuid analüüsitakse põhjalikult ning riske jälgitakse regulaarselt.

*Efektiivsus*

*Riigi kui omaniku ootuseks on, et kõik tema omanduses olevad äriühingud teostavad enda majandustegevust efektiivselt ning ressursisäästlikult. AS Eesti Liinirongid peab tegelema aktiivselt reisijateveo teenuse kvaliteedi tõstmisega raudteel, et tagada seeläbi reisijate arvu kasv raudteel ning aktsiaseltsi tulude suurenemine.*

Efektiivsuseesmärk on täidetud läbi ressursisäästliku majandamise, arvestades tööjõukulude ja energiakulude kasvu. Piletihindade tõus kuni 10% ja reisijate arvu märgatav kasv on võimaldanud kasvatada piletimüügitulu ning vähendada vajaliku riikliku dotatsiooni osakaalu Aktsiaseltsi tuludes. Omatulude osakaal oli 2023.a. 36%, aasta varem 35%.

*Omanikutulu*

*Riigi kui omaniku ootuseks on, et kõik vabal turul opereerivad riigi äriühingud maksavad stabiilset omanikutulu (dividende). Kuna AS Eesti Liinirongid ei ole vabal turul opereeriv riigi äriühing, siis riik omanikuna ei oota äriühingult kapitalikulu tagasiteenimise ja iseseisva investeerimise võimekust ja peab võimalikuks/vajalikuks ettevõtte doteerimist.*

Aktsiaselts ei oma iseseisva investeerimise võimekust ega maksa riigile omanikutulu, kuid põhitegevuse tulem on positiivne.

**IV NÕUKOGU ARVAMUS 2023.a. MAJANDUSAASTA ARUANDE KOHTA**

Lähtudes äriseadustiku § 333 lõikest 1 on AS-i Eesti Liinirongid nõukogu vaadanud läbi juhatuse poolt koostatud 2023. a. auditeeritud majandusaasta aruande ning selle heaks kiitnud. Nõukogu teeb Aktsiaseltsi ainuaktsionärile ettepaneku auditeeritud majandusaasta aruanne kinnitada ning katta aruandeaasta puhaskahjum eelmiste perioodide jaotamata kasumist, tegemata ainuaktsionärile väljamakseid.

*/allkirjastatud digitaalselt/*

\_\_\_\_\_\_\_\_\_\_\_\_\_\_\_\_\_\_\_\_

Andres Allikmäe

AS Eesti Liinirongid

nõukogu esimees

*Kuupäev: 04.04.2024*